מכבי חיפה: החתמת שראנוב תידחה
במועדון מאוכזבים מהיכולת של השוער ועשויים לחכות עד לביצוע ההחלטה להחתימו לשנתיים נוספות. יניב קטן על ה-1:2 מול עכו: "נלחצנו מהפיגור, אבל החבר'ה עשו את העבודה"
שמעון אלבזפורסם: 03.12.13 , 08:56
מכבי חיפה חזרה אתמול לצמרת לאחר הניצחון 1:2 על הפועל עכו, אך הדבר המשמעותי מבחינת הירוקים היה השער של שובל גוזלן, שקיבל הזדמנות מהספסל והחזיר לאריק בנאדו.
הנגיחה של גוזלן המופע של בן חיים - תקצירי ליגת העל
חיפה שלטה במשחק 90 דקות, אך שוב סימפטום ההחמצות היה בעוכריה. שמעון אבוחצירה, שכבש מהנקודה הלבנה במשחק הליגה האחרון, חזר להחטיא ממצבים נוחים, ונראה כי חוסר המזל והביטחון ממשיך להטריד את החלוץ שנראה שוב חסר אונים.
צפו במכבי חיפה מנצחת את הפועל עכו (צילום: one)
היה זה ניצחון הליגה השלישי ברציפות של הירוקים. בחיפה מאוכזבים מאוד מהיכולת שמציג בויאן שארנוב בשבועות האחרונים. השוער שהיה מהיציבים
בקבוצה נמצא בתקופה רעה מאוד, ולמרות שבקבוצה קיבלו החלטה להחתים אותו על חוזה לשנתיים נוספות, נכון לעכשיו נראה כי יחכו עד לביצוע ההחלטה.
הקפטן יניב קטן, שהצטיין ובישל את השער הראשון לשלומי אזולאי, נראה משוחרר מאוד ואמר:"זה היה סוג של מוקש. עכו קבוצה טובה. נלחצו מהפיגור, אבל אני לא חושב שנראינו רע. אין ספק שהגול שספגנו שיבש את התוכניות. היו הרבה דברים טובים והחבר'ה עשו את העבודה".
על ההחמצות אמר קטן: "אני לא יודע אם זה חוסר ביטחון. אנחנו קבוצת כדורגל טובה וחזקה ומאמינים בכל שחקן. אנחנו עובדים קשה". על שובל גוזלן: "בתור אחד שגדל במועדון, זה מחמם את הלב לראות את השחקנים הצעירים וצריך לתת להם את כל הביטחון. אני מקווה שהניצחון יחזיר אותנו לצמרת. זו המטרה".
שובל גוזלן והמנכ"ל איתמר צ'יזיק(צילום: ראובן כהן)
רק 7500 צופים הגיעו אמש למשחק, אך בחיפה יודעים שהניצחונות האחרונים יחזירו את הקהל שהתאכזב לא מעט מפתיחת העונה הצולעת.